钦定古今图书集成/明伦汇编/官常典/第069卷 > 当阳侯秉
## 钦定古今图书集成/明伦汇编/官常典/第069卷 > 当阳侯秉

按《宋书长沙景王传》：“景王道怜子新渝惠侯义宗，义
宗子怀侯玠。玠弟秉，字彦节，初为著作郎，历羽林监、
越骑校尉、中书黄门侍郎。太宗泰始初为侍中，频徙
左卫将军、丹阳尹、太子詹事，吏部尚书。时宗室虽多，
材能甚寡，秉少自砥束，甚得朝野之誉，故为太宗所
委。五年，出为前将军、淮南、宣城二郡太守，不拜，还复”
本任。复为侍中，守秘书监，领太子詹事。未拜，迁使持
节、都督南徐徐兖豫青冀六州诸军事、后将军、南徐
州刺史，加散骑常侍。后废帝即位，改都督郢州豫州
之西阳司州之义阳二郡诸军事、郢州刺史，持节、常
侍如故。未拜，留为尚书左仆射参选。元徽元年，领吏
部，加兵五百人，寻领卫尉，辞不拜。桂阳王休范为逆，
中领军刘勔出守石头，秉权兼领军将军，所给加兵，
自随入殿。二年，加散骑常侍、丹阳尹，解吏部，封当阳
县侯，食邑千户，与齐王袁粲、褚渊分日入直决机事。
四年，迁中书令，加抚军将军，常侍、尹如故。顺帝即位，
转尚书令，中领军、将军如故。时齐王辅政，四海属心，
秉知鼎命有在，密怀异图。袁粲镇石头，不识天命。沈
攸之举兵反，齐王入屯朝堂，粲潜与秉及诸大将黄
回等谋欲作乱。本期夜会石头，旦乃举兵。秉素恇怯
骚动，扰不自安，再𫗦后，便自丹阳郡车载妇女，尽室
奔石头，部曲数百，赫奕满道。既至见粲，粲惊曰：“何遽
便来，事今败矣！”秉曰：“今得见公，万死亦何恨！”从弟中
领军韫直在省内，与直阁将军卜伯兴谋，其夜共攻
齐王。会秉去，事觉，齐王夜使骁骑将军王敬则收韫，
韫已戒严，敬则率壮士直前，韫左右皆披靡，因杀之，
伯兴亦伏诛。粲败，秉逾城出走，于额檐湖见擒，与二
子承俣并死，秉时年四十五。秉妻萧氏，思话女也。元
徽中，朝廷危殆，妻常惧祸败，每谓秉曰：“君富贵已足，
故应为儿子作计。年垂五十，残生何足吝邪？”秉不能
从。秉弟谟，奉朝请。谟弟遐，字彦道，亦奉朝请，员外散
骑侍郎，与嫡母殷养女云敷私通，殷每禁之。殷暴病
卒，未大殓，口鼻流血。疑遐潜加毒害，为有司所纠，世
祖徙之始安郡，永光中，得还。太宗世，历黄门侍郎，都
官尚书、吴郡太守。兄秉既死，齐王遣诛之。遐人才甚
凡，自讳名，尝对宾客曰：“孝武无道，枉我杀母。”其顽𫘤
如此。秉当权，遐累求方伯，秉曰：“我在，用汝作州，于听
望不足。”遐曰：“富贵时则云不可相关，从坐之日为得
免。不”至是，果死焉。